A Mura partján fekvő öt falu, amelyből a mai község létrejött a középkorban különböző földesurakhoz tartozott, sőt a falvakat is több részre osztották. Például Weitersfeldet 1278-ban említik először, de éppen azzal kapcsolatban, hogy addigi tulajdonosa, Harti von Wildon, Stájerország marsallja a birtok egy részét a seckaui püspöknek adományozta (igaz vissza is kapta hűbérbirtokként). 1382-ben már három Weitersfeldet említ a püspöki tizedgyűjtő. 1469-ben a weitersfeldi vár akkori tulajdonosa, Ulrich Preßnitzer csatlakozott az osztrák herceg elleni Baumgartner-felkeléshez, ezért várát és falvait elpusztították. A nyomorúságot csak fokozták a néhány évvel későbbi török betörések, majd a magyar háború, amely során Mátyás király megszállta a térséget. Az 1532-es török pusztítás után pedig sok Mura-vidéki falu végleg elpusztult, Lichendorf és Seiberdorf is sokáig lakatlanul állt, míg újra nem telepítették őket.